Flere norske familier flytter til Nordjylland for at deres børn kan gå på den nordjyske skole Mentiqa i Nørresundby. - Det gør vi i ren afmagt og desperation, fortæller Mette Sæhle Nielsen, mor til Vilde på ni år. Der findes nemlig ingen skoler for højt begavede børn i Norge, da det ikke er tilladt at drive skoler, som udelukker børn, der for eksempel ikke har en høj intelligens. - Vi har taget konsekvensen og er flyttet fra Bergen og bor nu i Nordjylland, fortæller Mette Sæhle Nielsen, og fortsætter: - Det giver vores datter; Vilde mulighed for at gå i en klasse med andre begavede børn, og hun er ikke syg mere. Vilde kunne til sidst ikke fortsætte i sin norske skole, fordi hun var syg. Lægerne kunne dog ikke finde årsagen, men det har altså hjulpet at komme til Mentiqa i Nørresundby. På Mentiqa-skolen er skoleleder Arnfinn Rismoen glad for at kunne hjælpe de norske børn, men mener, at det ville være optimalt at Norge havde sine egne skoler for begavede børn. - Det kan være en stor sproglig og kulturel udfordring for børn, at flytte til et nyt land, siger den nordjyske skoleleder. Mød Vilde i TV2/Nords nye serie Forbandet Klog, som har premiere på TV2/Nord i aften, fredag, klokken 19.30.

Opsummering:
De allermest begavede norske børn passer ikke ind hjemlandets skolesystem. Flere flytter derfor til Nordjylland.